แผนกระตุ้นเศรษฐกิจโอบามาผ่านสภายาก
หุ้นไทยช่วงที่ผ่านมาผันผวน มีช่วงปรับตัวลงในปลายสัปดาห์ก่อน ก่อนที่จะกลับมาปรับตัวขึ้นแรงในต้นสัปดาห์
8 ก.ย. 2554

หุ้นไทยช่วงที่ผ่านมาผันผวน มีช่วงปรับตัวลงในปลายสัปดาห์ก่อน ก่อนที่จะกลับมาปรับตัวขึ้นแรงในต้นสัปดาห์
โดย..พงศ์ภัทร สิริพิพัฒน์ 
โดยปัจจัยหลักที่ส่งผลให้ตลาดปรับตัวลง เป็นผลมาจากความกังวลต่อปัญหาหนี้ในยุโรปที่เพิ่มมากขึ้น CDS ของประเทศในยุโรปปรับตัวขึ้นทำจุดสูงสุดใหม่ ในขณะที่ภาคธนาคารของยุโรปเองก็มีปัญหามีโอกาสขาดทุนในตราสารหนี้ อย่างไรก็ตามปัจจัยที่ทำให้ตลาดเริ่มลดช่วงลบหรือกลับมาปรับตัวขึ้นได้ จากตัวเลขเศรษฐกิจสหรัฐที่สำคัญออกมาดี ISM Services สหรัฐออกมาปรับตัวเพิ่มขึ้น สวนทางที่นักเศรษฐศาสตร์ส่วนใหญ่คาดว่าจะปรับตัวลง ประกอบกับมีแรงซื้อเก็งกำไรก่อนที่ประธานาธิบดี บารัก โอบามา จะแถลงต่อครองเกรสเกี่ยวกับนโยบายกระตุ้นเศรษฐกิจรอบใหม่เพื่อเพิ่มการจ้างงาน ส่งผลให้มีแรงซื้อเก็งกำไรเข้ามา ด้านยอดซื้อขายสุทธิของนักลงทุนต่างชาติ พบว่ามียอดขายสุทธิต่อเนื่องนับตั้งแต่วันพฤหัสบดีที่ผ่านมาที่ซื้อสุทธิมากถึง 4,400 ล้านบาท 
ทิศทางตลาดในระยะสั้น คาดว่ายังจะมีช่วงปรับตัวขึ้นช่วงสั้นก่อนที่จะมีการแถลงมาตรการเศรษฐกิจต่อสภาของประธานาธิบดีโอบามา แต่ประเมินว่ายังยืนไม่อยู่ขาดความต่อเนื่อง จากความกังวลต่อปัญหาในยุโรป แม้ว่าการประเมินเบื้องต้นความกังวลต่อเศรษฐกิจถดถอยสหรัฐที่มีน้อยลง หลังจากที่ ISM Services ปรับตัวดีกว่าที่ตลาดคาดไว้ค่อนข้างมาก ปรับตัวขึ้นมาที่ 53.3 จุด จากที่ตลาดคาดไว้ว่าจะลดลงจากเดือนก่อนที่ 52.70 จุด มาอยู่ที่ 51 จุด โดยตัวเลขภาคบริการนี้ถือว่าเป็นตัวเลขที่สำคัญ เนื่องจากภาคการบริการของสหรัฐมีสัดส่วนสูงถึงประมาณ 80% ของระบบเศรษฐกิจโดยรวม ส่งผลให้แม้ว่าภาคการผลิต ISM Index จะออกมาลดลงจากเดือนก่อน แต่ก็ไม่ได้ส่งผลต่อภาคโดยรวมของเศรษฐกิจมากนัก โดย ISM Index ที่ออกมาที่ 50.6 จุด ลดลงจากเดือนก่อนที่ 50.9 จุด ดีกว่าคาดที่ 48.50 จุด ส่วนหนึ่งคาดว่าเกิดจากปัญหาการผลิตด้านซัพพลาย โดยรวมความกังวลต่อเศรษฐกิจสหรัฐไม่ได้อยู่ในระดับสูงมากเมื่อเทียบกับช่วงก่อนหน้านี้ แต่ปัญหายังคงอยู่ที่ทางฝั่งยุโรปที่แนวโน้มเศรษฐกิจมีแนวโน้มแย่กว่าทางสหรัฐ และยังมีปัญหาในการลดยอดขาดดุลงบประมาณให้เป็นไปตามเป้าหมายที่ประเมินไว้ 
ปัญหาของสหรัฐที่สำคัญที่แท้จริงอยู่ที่ภาคแรงงาน ที่อัตราการว่างงานไม่สามารถลดลงได้ รายงานการจ้างงานนอกภาคเกษตรเดือนที่ผ่านมาไม่ปรับตัวขึ้นเลยจากที่ตลาดคาดว่าจะปรับตัวขึ้นถึง 7 หมื่นตำแหน่ง โดยอัตราการว่างงานอยู่ในระดับสูงที่ 9.1% หากยังไม่มีมาตรการใหม่ๆ ออกมา เชื่อว่าอัตราการว่างงานยังคงตัวอยู่ในระดับสูงต่อไป ด้านประธานาธิบดีโอบามาเตรียมที่จะประกาศมาตรการกระตุ้นเศรษฐกิจรอบใหม่ โดยมีวงเงินประมาณ 3 แสนล้านเหรียญสหรัฐ เพื่อที่จะเพิ่มการจ้างงาน โดยจะมีการลงทุนในโครงสร้างพื้นฐาน การลดหย่อนภาษีธุรกิจ การขยายมาตรการลดหย่อนภาษีที่หักจากค่าจ้าง และการให้ความช่วยเหลือแก่ผู้ว่างงานระยะยาว โดยเราประเมินว่า ประเด็นนี้จะเป็นปัญหาทางด้านการเมืองได้อีก เช่นเดียวกับที่เคยเกิดขึ้นในประเด็นการเพิ่มเพดานหนี้สหรัฐที่ผ่านมา และอาจจะผ่านความเห็นชอบจากสภาคองเกรสได้ไม่ง่ายนัก เนื่องจากในปีหน้าจะมีการเลือกตั้งใหญ่ของสหรัฐ โดยพรรคฝ่ายค้านครองเสียงข้างมากในสภาผู้แทนราษฎร
ทำให้ภาพโดยรวมเชื่อว่านักเก็งกำไรส่วนหนึ่งที่มีการซื้อเก็งกำไรมาประเด็นเรื่องการแถลงมาตรการกระตุ้นเศรษฐกิจสหรัฐ มีโอกาสทยอยขายก่อนที่จะรู้ผลว่าแผนหรือมาตรการกรตุ้นเศรษฐกิจจะมีการผ่านสภาครองเกรสหรือไม่ ในขณะที่ปัญหาในยุโรปโดยรวมยังแก้ไขได้ไม่ง่ายนัก เนื่องจากการลดยอดการใช้จ่ายของรัฐบาลจะถูกต่อต้านจากประชาชนและไม่สามารถทำได้ในช่วงสั้น ล่าสุดการให้เงินกู้แก่กรีซอาจจะกลับมาเป็นประเด็นได้ หลังจากที่เจ้าหน้าที่ EU/IMF เยือนกรีซ และพบว่ากรีซไม่สามารถดำเนินการตามเงื่อนไขต่างๆ ที่ทาง EU/IMF วางไว้ได้ ซึ่งจะส่งผลกระทบต่อการได้รับเงินกู้ของกรีซ และนำมาซึ่งความเสี่ยงในการผิดนัดชำระหนี้ในอนาคต 
กลยุทธ์การลงทุน แนะนำให้นักลงทุนรอขายสั้นช่วงที่ตลาดปรับตัวขึ้นตามแนวต้าน 1,0751,080 จุด โดยปัจจัยที่น่ากังวลนอกเหนือจากแผนการกระตุ้นเศรษฐกิจของโอบามาที่อาจจะผ่านสภาได้ลำบากแล้ว ประเด็นเรื่องที่ธนาคารสหรัฐกว่า 17 แห่ง ที่ถูกสำนักงานบริการการเงินเพื่อที่อยู่อาศัย (FHFA) ฟ้องในข้อหาเผยแพร่ข้อมูลที่ไม่ถูกต้องในการขาย MBS ให้กับแฟนนี เม และเฟรดดี แมค ทำให้มีโอกาสที่กลุ่มธนาคารอาจขาดทุนสูงถึง 3.9 หมื่นล้านเหรียญสหรัฐ โดยรวมยังคงมีความเสี่ยงทั้งจากสหรัฐและยุโรป แนะนำให้ทยอยขายหุ้นใหญ่ แต่สามารถเก็งกำไรหุ้นที่มีประเด็นบวกภายในจากมาตรการของรัฐบาลคุณยิ่งลักษณ์ ในกลุ่มบ้านและยานยนต์